Dieregroep vat hond ná 3de keer in strik | Netwerk24
18 Augustus 22:15
Dieregroep vat hond ná 3de keer in strik
Deur Cara-Lee Dorfling 20 Maart 2017 19:16
Beverly Rademeyer, inspekteur van die Animal Anti-Cruelty League (AACL), kyk na die teef wat vir ’n derde keer ’n valstrik in Port Elizabeth oorleef het. Die kleiner tefie by Rademeyer is saam met dié ouer hond geskut. Foto: WERNER HILLS
Die einste teefhond wat minstens twee dae lank deur ’n reun opgepas is terwyl sy in ’n valstrik vir kleinwild vasgesit het, is die afgelope naweek vir ’n derde keer in ’n valstrik in dieselfde gebied aangetref.
Dié keer het die Animal Anti-Cruelty League (AACL) in Port Elizabeth geen genade betoon nie en daar is op die teef, asook ’n drie maande oue tefie, beslag gelê.
“Ons kan nie net waarsku en waarsku nie. Ons moet aan die hond se oorlewing dink,” sê Beverly Rademeyer, inspekteur van die AACL in die stad.
Rademeyer is einde Februarie na die St. George-strand ontbied waar ’n hond se getjank twee dae aaneen in nabygeleë bosse gehoor is.
Ons het gehoop dat dit nie dieselfde hond is nie, maar dit was wraggieswaar dieselfde teef wat weer in ’n valstrik in dieselfde bosse vasgevang is.
Beverly Rademeyer, inspekteur van die AACL
’n Reunhond het in dié tydperk oor die ontwaterde teef gewaak en ná haar vrylating saam met haar terug huis toe gedraf.
Die honde-eienaar is gewaarsku om die huis te beveilig om die honde op die erf te hou.
Die afgelope naweek het Rademeyer weer ’n oproep van ’n inwoner in die gebied ontvang om te sê ’n huilende hond is Vrydagnag gehoor.
“Ons het gehoop dat dit nie dieselfde hond is nie, maar dit was wraggieswaar dieselfde teef wat weer in ’n valstrik in dieselfde bosse vasgevang is.
“Sy was verskriklik maer en dors.”
Volgens Rademeyer het sy ook van haar kollegas verneem dat dieselfde hond ’n week vroeër ook uit ’n valstrik in dieselfde gebied gered is.
“Dit beteken dat die hond nou drie keer buite haar eienaar se erf was en drie keer ’n vreeslike dood kon sterf.”
Sonder om twee keer te dink het Rademeyer Saterdagmiddag die nodige papierwerk aan die hond se eienaar voorgelê en aangeraai dat die honde eerder aan die AACL oorgegee moet word.
“Die eienaar wou nog stry, maar ek het genoem dat die honde geen grensmuur het wat hulle binnehou of ’n slaaphok het nie en boonop ondervoed voorkom. Die eienaar het besef dat daar geen ander uitweg is as om die dokumente te teken nie.”
Rademeyer besef alte goed dat sy die reeds oorvol hondehokke van die AACL onder druk plaas deur die honde te skut, maar sy is hoopvol dat ’n “waardige” nuwe eienaar die twee honde sal aanneem.
“Albei honde is pragtig en vriendelik. Ek glo dat hulle vinnig by ’n nuwe huis sal aanpas.”
* Om die honde ’n nuwe huis te bied, kan Rademeyer by 041 456 1776 gebel word.
Hond waak vir dae lank by dierevriend in strik
Seuns slaan glo grysbokkie in strik dood